ไทย‘โกอินเตอร์’ ลงขันตั้งกองทุน อินฟราฯอาเซียน
ครม.ยิ่งลักษณ์ไฟเขียวควักเงินมาลงขัน 15 ล้านเหรียญสหรัฐ
7 ก.ย. 2554

ครม.ยิ่งลักษณ์ไฟเขียวควักเงินมาลงขัน 15 ล้านเหรียญสหรัฐ 
ตั้งกองทุนพัฒนาโครงสร้างพื้นฐานอาเซียน เตรียมเสนอกรอบเจรจาให้รัฐสภาพิจารณา
นางฐิติมา ฉายแสง โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติเห็นชอบกรอบการเจรจาเพื่อจัดตั้งกองทุนเพื่อพัฒนาโครงสร้างพื้นฐานในภูมิภาคอาเซียน (เอไอเอฟ) และให้นำกรอบการเจรจาดังกล่าวเข้าสู่การพิจารณาของรัฐสภาให้ความเห็นชอบต่อไป พร้อมมอบหมายให้นายธีระชัย ภูวนาถนรานุบาล รมว.คลัง หรือผู้แทนกระทรวงการคลัง เข้าร่วมการเจรจาและผูกพันวงเงินลงทุนในกองทุนพัฒนาโครงสร้างพื้นฐานในภูมิภาคอาเซียนโดยไทยต้องร่วมลงทุน 15 ล้านเหรียญสหรัฐ หรือประมาณ 450 ล้านบาท
กองทุนพัฒนาโครงสร้างพื้นฐานในภูมิภาคอาเซียนจะมีเงินลงทุนเริ่มต้นจำนวน 485.2 ล้านเหรียญสหรัฐ เป็นเงินที่จะมาจากประเทศสมาชิกกลุ่มประเทศอาเซียนจำนวน 335.2 ล้านเหรียญสหรัฐ และจากธนาคารเพื่อการพัฒนาเอเชีย (เอดีบี) 150 ล้านเหรียญสหรัฐ โดยจะร่วมลงทุนกับธนาคารเอดีบีในโครงการพัฒนาโครงสร้างพื้นฐานในภูมิภาคอาเซียนกันในอัตราส่วน 30 ต่อ 70
นอกจากนี้ เมื่อมีการจัดตั้งกองทุนพัฒนาโครงสร้างพื้นฐานในกลุ่มประเทศอาเซียนแล้ว กองทุนดังกล่าวยังมีแผนจะออกตราสารทางการเงินประเภทกึ่งหนี้กึ่งทุนและการ ออกพันธบัตร รวมถึงการเพิ่มเงินกองทุนจากผู้ลงทุนรายเดิมและผู้ลงทุนรายใหม่เพื่อนำเงินมาลงทุนในโครงสร้างพื้นฐานเพื่อขยายการลงทุนการพัฒนาเศรษฐกิจ
ทั้งนี้ คาดว่ากองทุนพัฒนาโครงสร้างพื้นฐานในภูมิภาคอาเซียนนี้จะมีความน่าเชื่อถือในระดับที่ธนาคารกลางของประเทศสมาชิกอาเซียนสามารถลงทุนถือครองพันธบัตรได้ และน่าจะมีการผลักดันให้นับเป็นส่วนหนึ่งของเงินสำรองระหว่างประเทศได้